Braća Brkan

Kulturna baština u Hrvata

Jedne nedjelje 2006. godine neki je meni nepoznati čovjek na buvljaku na Britancu, na relativno malom štandu, prodavao fotografije. Nisam baš točno zapamtio sve okolnosti dospijeća tih fotografija na buvljak u Zagreb ali, koliko se sjećam, netko je vjerojatno kupio prostor u kojem su živjela i radila braća Brkan (Ante Brkan 1918. – 2004. i Zvonimir Brkan 1920.-1979.), pa je tako ‘naslijedio’ i kutije fotografskih negativa i pozitiva. Ne znajući što će s njima, spomenuti prodavač uputio se u Zagreb na buvljak jer se tamo među inim prodaju i stare fotografije, pa će valjda prodati i on. Bilo je tu manjih, srednjih i većih formata, kontakt kopija s ucrtanim izrezima, i fotografija galerijskoga, takozvanog izlagačkog formata, a ove su pak imale na poleđini kojekakve pečate i opise izložbi, pa čak i neke upisane bodove. Tako se to nekad, tim bodovima i priznanjima, stjecao naziv i status majstora fotografije - umjetničke fotografije.

Dakle obavijestio sam neke kustose o pojavi te zavidne zbirke na Britancu ali ni jedna se institucija nije udostojila zaustaviti rastakanje fotografske ostavštine braće Brkan. Ljudi su uglavnom kupovali ne znajući ništa o kulturno-povijesnom značaju tih fotografija. Čini mi se da je na kraju naišao neki znalac i kupio većinu fotografija, ali manji formati su otišli u svijet kao što se jato riba sakupljeno u mrežu proda na peškariji u Zadru, a bome i u Zagrebu, pa se tako ribice ljeskajući srebrnim sjajem ponovno i konačno raziđu. Jest, braća Brkan su sa stajališta struke valorizirani kao nezaobilazni dio kulture, pod nazivom ‘Zadarska škola’. Njihova su umjetnička - fotografska djela dokaz udjela u europskom kulturnom krugu jer su konačno i sami zastupljeni u 2 knjige otisnute 1956. i 1979. godine. Nagrade su dobivali, inicirali razna udruženja i izložbe (HDLU-Zadar, Triennale Čovjek i more u Zadru), što znači da javnosti ni u kom slučaju ne bi mogli biti nepoznati.

I sada, nakon susreta s njihovim fotografijama na sajmu starih i odbačenih stvari, među svijećnjacima, šljemovima, starim cipelama, stripovima Tarzana, markama NDH i koječim još, ponovno se gleda u lice te znamenite kulturne javnosti i nekih institucija.

Očito ta naveliko proklamirana kultura, pače kulturna baština, ima dvije strane. Jedna je ona deklarativna, a druga pak ona koja kod iste te javnosti (sic!) izaziva nelagodu, upravo onako kako je to Freud opisao u svojem znamenitom eseju Nelagodnost u kulturi. I tu nelagodu želi se opetovano izazvati ovom izložbom znamenitih fotografa-umjetnika braće Brkan, kako bi u tišini jedne uzaludne galerije posjetitelji vidjeli njihove slike, i to oni koji su ih već i prije vidjeli, a vjerojatno pokoju imaju i u svojim zbirkama, osobito ako su na njih naišli na Britancu, jer su se prodavale po cijeni male porcije pečenog kestenja. Smiješne li kulture zapadnoga uljudbenog kruga.

Zapravo, pišem ovaj najavni tekst za važnu izložbu fotografija u HDLU-a u Zagrebu kao pohvalu entuzijazmu organizatora i potpori sufinancijera, u trenutku kada se u Opatiji u izložbenom salonu Šporer može pogledati izložba fotografija holivudskih filmskih zvijezda iz kolekcije Toše Dapca. O toj, zapravo iz više razloga senzacionalnoj izložbi, nigdje ikakvoga javnog slova ni riječi.

PS:

Uz nekoliko fotografija koje sam svaku za 10 kuna kupio na buvljaku na Britancu, sugeriram jedan od mogućih pristupa opusu braće Brkan.

Close-up snimka sardelica je slika koja slijedom estetičkog afiniteta za prizor bez središta (bez središnjeg događaja) nudi stilski enformelističku površinu ikonografski prepoznatljive mediteranske kulture. To je poput slike gromača-suhozida bez središta, jer svaki je kamen jednako vrijedan u zidu.

Kada je pak enformelistički dio nekog oronulog zida naoko glavni sadržaj slike, njemu biva pridodana tekstualna ironija jer lijevo gore na slici nalazi se pločica na kojoj tekst upućuje na Popravak čarapa , što dakle uz taj apsurd odmiče sliku od stilskog usmjerenja kakav je bio enformel.

Slika na kojoj je tijelo magarca okvir za pogled prema kakvom-takvom urbanom ambijentu u pozadini, također je ironičko-humoristična interpretacija zbilje s kraja 50-tih godina prošloga stoljeća, vremena u kojemu je u još uvijek značajno porušenoj zemlju programiran skok iz ruralnog u urbano, seoskog u proletersko, siromašnog u bogato, ali bome i s konja na magarca.

Slika pak jedriličara snimljenog s leđa jasno ukazuje na jednu od tendencija estetski zamišljenih fotografija koje su nekad nalikovale gotovo apstrakcijama, poput industrijskih pejzaža nove stvarnosti 30-tih godina ili pak eksperimenata studenata Moholy-Nagya u Bauhausu. Slika nije u tipologiji turističkih veduta ‘Kako je lipo na moru jedriti’, nego precizna modernistička kompozicija u kojoj je drvena greda jedra desno potpuno paralelna sa položajem lijeve ruke jedriličara.

Vladimir Gudac